**UNIUNEA NAŢIONALĂ A BAROURILOR DIN ROMÂNIA**

**CONSILIUL UNIUNII**

**HOTĂRÂREA nr. 77**

***17-18 iulie 2020***

*În conformitate cu dispozițiile art. 65 lit. a) și (ș) din Legea nr. 51/1995 privind organizarea și exercitarea profesiei de avocat, cu modificările și completările ulterioare, precum și art. 28 alin. (8) din Hotărârea Consiliului U.N.B.R. nr. 5/2011 privind aprobarea Regulamentului de organizare şi funcționare a Uniunii Naționale a Barourilor din România și de desfășurare a ședințelor Consiliului U.N.B.R. ,*

*Ținând cont de dezbaterile din ședința Consiliului Uniunii Naționale a Barourilor din România (în continuare, U.N.B.R.),*

*Consiliul U.N.B.R., întrunit în ședința din* ***17-18 iulie 2020****, adoptă prezenta:*

**HOTĂRÂRE:**

**Art. 1** **–** Regulamentul de lucru al comisiilor și grupurilor de lucru ale U.N.B.R., adoptat prin Hotărârea Consiliului U.N.B.R. 222/23 martie 2017 (în continuare, Regulamentul) se modifică și se completează, după cum urmează:

1. Articolul 4 din Regulament se completează cu un nou alineat, alineatul 4, care va avea următorul conținut:

*(4) În cazul încetării mandatului de consilier U.N.B.R. al unuia din membrii comisiei, Consiliul U.N.B.R. poate hotărî menținerea în componența comisiei a avocatului respectiv.*

2. Articolul 7 alineatul 7 din Regulament se completează și va avea următorul conținut:

*(7) Este cu desăvârșire interzisă comunicarea rapoartelor intermediare, raportului final sau a oricărei opinii a comisiei sau a unui membru al acesteia oricăror instituții sau persoane care nu fac parte din Consiliul U.N.B.R., fără aprobarea președintelui U.N.B.R. sau vicepreședintelui desemnat.*

3. Articolul 9 alineatul 5 și 6 din Regulament se modifică și vor avea următorul conținut:

*(5) Hotărârea de înființare a unui grup de lucru va arăta domeniul și atribuțiile acestuia.*

*(6) Coordonatorii grupurilor de lucru cu caracter permanent vor înainta președintelui U.N.B.R. sau vicepreședintelui desemnat de acesta un raport privind activitatea și concluziile grupului de lucru, periodic, la intervale de maxim 3 luni. Termenul poate fi prelungit cu maxim încă 2 luni, pentru motive temeinice.*

4. Articolul 9 din Regulament se completează cu un alineatele 7-9, care vor avea următorul conținut:

*(7) Coordonatorii grupurilor de lucru cu caracter temporar vor înainta președintelui U.N.B.R. sau vicepreședintelui desemnat de acesta raportul privind activitatea și concluziile grupului de lucru în termen de maxim 3 luni de la constituire. Pentru motive temeinice, termenul poate fi depășit cu încă 2 luni.*

*(8) Prevederile art. 7 alin. (7) se aplică în mod corespunzător.*

*(9) Activitatea din cadrul grupurilor este, de principiu, neremunerată. În mod excepțional, pentru participarea la grupurile de lucru Consiliul U.N.B.R. se poate stabili, cu caracter general, plata unor indemnizații.*

5. Articolul 10 din Regulament se completează cu un nou alineat, alineatul 3, care va avea următorul conținut:

*(3) Un membru al Consiliului UNBR poate face parte din maxim 2 grupuri de lucru.*

**Art. 2 –** Regulamentul de lucru al comisiilor și grupurilor de lucru ale U.N.B.R., adoptat prin Hotărârea Consiliului U.N.B.R. 222/23 martie 2017, cu prezentele modificări și completări, se republică, dându-se textelor o nouă numerotare.

**Art. 3. –** Prezenta hotărâre se comunică membrilor Consiliului U.N.B.R. și se afișează pe website-ul [www.unbr.ro](http://www.unbr.ro) .

**C O N S I L I U L U. N. B. R.**